SKRIFTLIG FORESPØRGSEL E-0463/02

af Anna Karamanou (PSE) til Kommissionen

(22. februar 2002)

Om: Krænkelse af kvinders menneskerettigheder i Den Russiske Føderation

I en informationsskrivelse til CEDAW (komitéen for afskaffelse af alle former for diskrimination imod kvinder) protesterer Amnesty International imod krænkelserne af kvinders menneskerettigheder i hele Den Russiske Føderation. Ifølge klagerne er kvinder og mindreårige piger blevet udsat for mishandling, tortur og voldtægt og er i visse tilfælde forsvundet eller blevet dræbt under de militære aktioner i Tjetjenien.

Hvilke foranstaltninger agter Kommissionen at træffe for at lægge pres på den russiske regering med henblik på at få opklaret disse forbrydelser, finde frem til de ansvarlige samt tage lovgivningsinitiativer med henblik på at sikre, at kvinders og mindreårige pigers menneskerettigheder i henhold til de internationale konventioner og bestemmelser respekteres under militære sammenstød, under tilbageholdelser og i privatlivet?

Svar afgivet på Kommissionens vegne af Christopher Patten

(12. april 2002)

Kommissionen er bekendt med Amnesty International's rapport om krænkelser af kvinders menneskerettigheder, især i Tjetjenien. Kommissionen er også bekendt med andre nylige menneskerettighedsrapporter (f.eks. Human Rights Watch's rapport af 28. februar 2002), der indeholder lignende foruroligende oplysninger om behandlingen af den tjetjenske befolkning i almindelighed og kvinder i særdeleshed.

Trods en række russiske initiativer med sigte på politisk, økonomisk og socialt at normalisere situationen i Tjetjenien er den lokale situation langt fra normal. Alle hidtidige planer om at forbedre de yderst prekære sikkerhedsforhold er slået fejl. I denne forbindelse bliver EU ved med at rejse konfliktproblemet i Tjetjenien over for de russiske myndigheder, så snart der byder sig en lejlighed i den intense politiske dialog mellem EU og Den Russiske Føderation. EU har fortsat den holdning, at det, uden at Den Russiske Føderations integritet må lide skade, i sidste instans kun er en politisk løsning, der kan garantere stabilitet i Tjetjenien.

I forbindelserne med de russiske myndigheder skelner EU fortsat mellem bekæmpelse af terrorismen og krænkelser af menneskerettighederne. Det er fuldtud legitimt at bekæmpe terrorismen, men man kan under ingen omstændigheder tolerere, at menneskerettighederne krænkes. I denne henseende har EU glædet sig over en række russiske tiltag som reaktion på de stadige rapporter om menneskerettighedskrænkelser, der begås af russiske militærpersoner. Her skal det specielt nævnes, at man har oprettet kontoret for præsidentens repræsentant for menneskerettigheder i Tjetjenien, hr. Kalamanov, med støtte fra Europarådet. EU har imidlertid også gjort det klart, at rapporterede krænkelser bør føre til mere aktiv opfølgning, både fra militære og civile anklageres side, så ethvert begreb om ustraffethed fjernes. Vi må fortsat insistere på dette budskab over for de russiske myndigheder, indtil situationen bliver bedre.

Endelig har Kommissionen konstant over for de russiske myndigheder argumenteret for et bedre samarbejde omkring leveringen af humanitær bistand til de civile ofre for konflikten i Tjetjenien. Trods nogle mindre forbedringer for nylig har EU i sin egenskab af største donor insisteret på, at Rusland stiller garantier vedrørende både sikrere kommunikation og adgang til befolkningen for ikke-statslige organisationer (ngo'er), der udfører EU's humanitære bistand.

Ud over at Kommissionen fortsat rejser disse spørgsmål i sin bilaterale politiske dialog med Rusland, støtter den kraftigt, at alle disse problemer tages op på den kommende samling i FN's menneskerettighedskommission i Genève.